ལར་ཨུ་ཚུགས་ནི་རྙིང་པ་མཁྲེགས་འཛིན་དང་དོན་འདྲ་བར་སྣང་ཡང་དེ་གཉིས་དོན་མཐུན་མ་རེད།རང་ལྟ་མཆོག་འཛིན་དང་གཞི་མཐུན་པར་བསམ་ཡང་དེ་གཉིས་གའུ་ཁ་སྦྱོར་དུ་འགྲོ་བར་མི་འདུགའོ་ན།ཨུ་ཚུགས་ནི་ཅི་ལྟ་བུ་ཡིན་ཞེ་ན།གལ་བོ་ཆེ་ལ་ཡིད་གཟབ་པ་དང་།སེམས་བརྟན་པ།ཧུར་བསྐྱེད་པའི་ཡིད་ཀྱི་སྦྱོར་བའི་རྨང་གཞིའི་སྟེང་ནས།ལུས་ཀྱི་སྦྱོར་བའི་ལག་ལེན་གྱི་འབད་བརྩོན་ལ་མཐའ་གཅིག་ཏུ་འབུངས་པའི་བཟང་གཤིས་དེ་ཡིན།ཉུང་བསྡུས་ཀྱིས་བཤད་ན།ནན་ཏན་མཐའ་སྐྱེལ་བྱེད་པ་དེའོ།།རྩེ་གཅིག་མཉམ་བཞག་དེའོ།།ཆབས་ཅིག་ཨུ་ཚུགས་ནི་གང་ལྟ་བུ་མ་ཡིན་ཞེ་ན།གཙོ་ཕལ་གྱི་རྣམ་གཞག་མེད་པ།ཉ་ཉུང་ཅི་བསྲེས།ཕུགས་མེད་མདོ་མེད།ཡིད་ཧབ་ཧོབ།སེམས་རྩིང་རགས།བློ་རྨོངས་པའི་ཅི་མ་ཡིན་དང་གང་མ་ཡིན་ལ་སྡོད་པའི་ངན་གཤིས་དེའོ།།ཉུང་བར་བསྡུས་ན།རྙིང་ཞེན་མཁྲེགས་འཛིན་ཅན་ནོ།།རང་ལྟ་མཆོག་འཛིན་ནོ།།འདི་ལ་གནད་འགག་ཅིག་གོ་དགོས་པ་ཞིག་ལ།ཨུ་ཚུགས་མཐའ་སྐྱེལ་བྱ་བ་ལ།ངེས་ཅན་དུ་རེ་འདུན་ཕུགས་འདུན་སྔོན་དུ་འགྲོ་དགོས་པ་དེ་ཡིན།དེ་ལྟར།ཕུགས་འདུན་ནི་ནང་ཡིད་སེམས་ཀྱི་ཉེར་བསྡོགས་གང་གི་འཇིགས་པ་མེད་པའི་རང་གཟུགས་དེ་ཡིན་དགོས་ལ།ཨུ་ཚུགས་ནི་ཡིད་སེམས་ཀྱི་ཕུགས་འདུན་གང་ཉིད་མངོན་འགྱུར་བྱུང་བ་ལ།ཕྱི་ལུས་པོ་ཡི་འབད་འབུངས་བྱ་བའི་དངོས་སྦྱོར་དེ་ལའོ།།གློག་བརྙན་དུ་ཨ་ཕ་གང་དེས་བུ་མོ་གཉིས་ལ་སྦེ་རྩལ་སློབ་པའི་གོ་རིམ་ཁྲོད།ཉིན་མཚན་གྱི་ཉལ་ལངས་ནམ་དུས་དང་།ལུས་སྦྱོང་གི་དངོས་སྦྱོར་རྣམ་གཞགབཟའ་བཏུང་གི་སྟངས་འཛིན་རྣམ་གསལ་སོགས།གང་དང་གང་ལ་ཡང་རང་ཡན་རྒྱ་ཡན་དུ་མ་བཏང་བར་རྩེ་གཅིག་ཏུ་གཞོལ་བ་ཐམས་ཅད་ལ་གོ་ཆོགའདི་ནི་གཞན་བསྟུན་གཞན་ལམ་ལ་འགྲོ་ལྡོག་བྱ་བ་མ་ཡིན་པས།མང་མང་གི་ཐེ་རྒྱག་དང་བཤད་ཡམས་ནི་ས་ཡི་བུ་ག་བཞིན་ཡིན་པའང་སྨོས་མ་དགོས།ཡང་ན།ཚོགས་བསྟུན་ཚོགས་མཐུན་དང་སྤྱི་བསྟུན་གཞུང་མཐུན་མ་ཡིན་པར།སྒེར་ལམ་སྒེར་སྙེག་དང་རང་ཆོས་རང་འདོན།རང་མགོ་རང་གཉེར་ཡིན་པས།གཞན་གྱི་སྣང་ངོར་དང་མཐོང་ལམ་དུ་ནམ་ཞར་ཁེར་རྐྱང་གི་ཉམས་སྣང་ཅན་དེ་ཡིན་ངེས།